b'\n_START_ARTICLE_\nSopotni\xc5\xa1tvo\n_START_PARAGRAPH_\nSopotni\xc5\xa1tvo tudi deljenje avtomobila, skupna vo\xc5\xbenja, skupinska vo\xc5\xbenja (angl. carpool, car-pooling), je delitev vo\xc5\xbenje z osebnim avtomobilom\xc2\xa0tako, da se vozniku pridru\xc5\xbei ve\xc4\x8d sopotnikov. Druga oblika deljenja avtomobila je souporaba avtomobila, pri kateri voznik ni lastnik avtomobila, temve\xc4\x8d si ga le za kratek \xc4\x8das izposodi in vrne na dolo\xc4\x8deno mesto, kjer ga \xc5\xbee lahko prevzame drugi uporabnik._NEWLINE_Sopotni\xc5\xa1tvo vsem udele\xc5\xbeenim zmanj\xc5\xa1a potne stro\xc5\xa1ke, kot so stro\xc5\xa1ki goriva, cestnine, saj si jih med seboj deli ve\xc4\x8d oseb. Poleg tega je sopotni\xc5\xa1tvo\xc2\xa0okolju prijazen in trajnosten na\xc4\x8din potovanja, saj zmanj\xc5\xa1uje emisije ogljikovega dioksida, prometne zastoje na cestah, in potrebo po parkirnih\xc2\xa0mestih. Drugje po svetu, predvsem v zahodnih de\xc5\xbeelah je tak na\xc4\x8din potovanja \xc5\xbee dolgo raz\xc5\xa1irjen in ga spodbujajo,\xc2\xa0posebno v obdobjih visoke onesna\xc5\xbeenosti ali visoke cene goriva, tudi oblasti._NEWLINE_V ZDA\xc2\xa0 je leta 2009 sopotni\xc5\xa1tvo predstavljalo 43,5% vseh poti\xc2\xa0in 10% dnevnih migracij, pri \xc4\x8demer\xc2\xa0ve\xc4\x8dino sopotni\xc5\xa1tva (preko 60%) predstavljajo skupne vo\xc5\xbenje dru\xc5\xbeinskih \xc4\x8dlanov._NEWLINE_Sopotni\xc5\xa1tvo je bolj priljubljeno pri ljudeh, ki slu\xc5\xbebujejo na obmo\xc4\x8dju z ve\xc4\x8d zaposlenimi in \xc5\xbeivijo na podro\xc4\x8djih z gostej\xc5\xa1o poselitvijo.\xc2\xa0Priljubljenost takega na\xc4\x8dina potovanja je povezana tudi s stro\xc5\xa1ki obrabe vozila, ceno goriva in razdaljo potovanja. Tako je sopotni\xc5\xa1tvo redkej\xc5\xa1e pri ljudeh,\xc2\xa0ki dlje pre\xc5\xbeivijo na delovnem mestu, pri starej\xc5\xa1ih delavcih in pri samozaposlenih.\n_START_SECTION_\nSlovenija\n_START_PARAGRAPH_\nV Sloveniji se je leta 2015 ve\xc4\x8d kot polovica zaposlenih vozila na delo v drugo ob\xc4\x8dino in dele\xc5\xbe se z leti \xc5\xa1e pove\xc4\x8duje. Povpre\xc4\x8dna zasedenost slovenskega avta je 1,2 potnika/avto, 3/4 potovanj v Sloveniji pa opravimo z zasebnim avtomobilom. Sopotni\xc5\xa1tvo predstavlja alternativo javnemu prevozu. Razvoj medmre\xc5\xbeja je olaj\xc5\xa1al in pospe\xc5\xa1il skupinsko vo\xc5\xbejo. Med najpriljubljenej\xc5\xa1imi spletnimi dvermi za ponujanje in iskanje sopotni\xc5\xa1tva so dveri prevozi.org, ki jih je postavila skupina \xc5\xa1tudentov leta 2004. Najprej so si predvsem \xc5\xa1tudenti iskali tedenske prevoze do univerzitetnih mest in nazaj. Leta 2010 so bili ponudbi dodani \xc5\xa1e mednarodni prevozi, stran pa je \xc5\xa1la v korak s \xc4\x8dasom tudi z aplikacijami za pametne telefone, naprej za Nokio in Android, leta 2014 pa \xc5\xa1e za iPhone. Pri dnevnih migracijah \xc5\xa1e vedno prevladuje sopotni\xc5\xa1tvo prek poznanstev._NEWLINE_Poleg prevozi.org organizacijo sopotni\xc5\xa1tva omogo\xc4\x8dajo naslednje spletne dveri:timskavo\xc5\xbenja.com , peljime-peljemte, deliva.si, katrca.org, mojrajd.si in \xc5\xa1e ve\xc4\x8d skupin organiziranih npr. na Facebooku.'